Захираи хӯроки чорво

мини
мини
Захираи хӯроки чорво — истеҳсол, гирдоварӣ ва нигоҳдории дарозмуддати хӯроки чорво дар хоҷагиву корхонаҳои кишоварзӣ. 

 Тавсиф 
Ба манбаъҳои табиии захираи хӯроки чорво марғзор ва алафзору чарогоҳ, зироати хӯроки чорво (алафҳои яксолаю бисёрсола, бехмеваҳо, кишти омехтаи зироати ғалладонаю лӯбиёгиҳо, ҷуворӣ ва ғ.), боқимондаи хирманҷо ва зироат (коҳ, хасбеда, пахол, поя, барги зироати бехмева ва сабзавот), партови корхонаҳои саноати орду ярма, равған, лаблабу, қаннодӣ, консерв, машрубот, гӯшту шир ва моҳӣ, истеҳсоли хӯрокиҳои омехта ва минералӣ дохил мешаванд. Захираи хӯроки чорво асоси рушди чорводорӣ буда, захира ва истеҳсоли он бо роҳи васеъ кардани майдони кишти зироати хӯроки чорво, истифодаи самараноки алафзору чарогоҳҳо, кишти навъҳои серҳосили зироати хӯрокӣ, истифодаи усулҳои пешқадами нигаҳдошт ва беҳтар кардани сифати ғизонокии хӯрок амалӣ мегардад. Масалан, ҳангоми ба модаговҳо хӯрондани силоси пастсифат миқдори шири онҳо дар як шаборӯз то 2 кг кам мешавад. Барои истеҳсоли 1 т гӯшт ва шир хӯрокҳои дараҷаи сифаташон I нисбат ба хӯрокҳои дараҷаи сифаташон III тақрибан 30–35% кам сарф мешаванд, зеро ғизонокии хӯрокҳои дараҷаи сифаташон III нисбат ба дараҷаи сифаташон I қариб 1,5–2 маротиба кам аст. Сабаби ин дар сифати хӯрок ва риоя накардани тарзи истеҳсолу нигоҳдории онҳо мебошад. Махсусан ба сифати беда, силос, тарбеда ва коҳ диққат бояд дод, зеро онҳо 75–85 дарсади вояи хӯроки чорворо ташкил мекунанд.

Дар Тоҷикистон дар масоҳати беш аз 3,8 млн га чарогоҳ мавҷуд аст. Ҳосилнокии чарогоҳҳои тобистона аз ҳар га 8–12 (дар ҳолати хушк), чарогоҳҳои тирамоҳӣ, зимистонӣ ва баҳорӣ 1,5–3,5 сентнер мебошад. Барои афзоиши маҳсулнокии чарогоҳҳо истифодаи оқилонаи замин, коркарди дурусти агротехникӣ ва истифодаи дурусти нуриҳои минералӣ муҳим аст. Дар марҳилаи захира кардани хӯроки чорво кишти бештари юнучқа, ҷуворӣ, офтобпараст, лаблабуи қанд, кишти омехта ва ғ. натиҷаи хуб медиҳад. Тибқи маълумоти оморӣ (нимсолаи аввали 2017) дар корхонаҳои кишоварзӣ ва хоҷагиҳои деҳқони (фермерӣ)-и ҷумҳурӣ 608777 т хӯроки чорво захира карда шудааст.

 Эзоҳ 

 Адабиёт